บิ๊กแบงก์กรุงเทพห่วงเอกชนเปลี้ย หากรัฐบาลทั่วโลกชะลอมาตรการ
โพสต์ทูเดย์-"เดชา ตุลานันท์" แนะเอกชนพัฒนาตัวเองให้เข้มแข็ง รับมือรัฐบาลทั่วโลกหยุดมาตรการพยุงเศรษฐกิจ
4 ม.ค. 2553

โพสต์ทูเดย์-"เดชา ตุลานันท์" แนะเอกชนพัฒนาตัวเองให้เข้มแข็ง รับมือรัฐบาลทั่วโลกหยุดมาตรการพยุงเศรษฐกิจ
นายเดชา ตุลานันท์ กรรมการรองผู้จัดการใหญ่ ธนาคารกรุงเทพ กล่าวว่า ปัจจัยเสี่ยงปีหน้ามีอยู่มาก แต่ที่สำคัญสุดคือ เศรษฐกิจทุกวันนี้ที่เป็นหนัก เพราะปัญหาจากสหรัฐ ซึ่งขณะนี้รัฐบาลสหรัฐและรัฐบาลทั่วโลก ก็พยายามเข้าพยุงเศรษฐกิจ แต่ที่ห่วงคือ ถึงวันหนึ่งการพยุงเศรษฐกิจจากรัฐบาลทั่วโลกก็ต้องจบลง ฉะนั้นเอกชนจะต้องไม่หยุดพัฒนาตัวเอง นี่เป็นเรื่องที่สำคัญมาก และเป็นปัจจัยสำคัญปัจจัยเดียวของเอกชน 
“หากรัฐบาลทั่วโลกหยุดดำเนินการช่วยเหลือ และใส่เงินเข้าสู่ระบบ ก็ไม่รู้ว่าเศรษฐกิจจะแย่หรือเปล่า ฉะนั้นทางแก้คือ ทุกรัฐบาลจะต้องดูว่าจะทำอย่างไรให้สหรัฐไปได้ด้วยดี ซึ่งจริงแล้วขณะนี้ก็เริ่มมีสัญญาณที่ดีขึ้น การชำระหนี้ของสหรัฐเริ่มกลับมาเหมือนเดิม” นายเดชา กล่าว 
นายเดชา กล่าวว่า ปีหน้าสิ่งที่ภาคเอกชนจะต้องระมัดระวังคือ การปรับปรุงการผลิต เทคนิคด้านการตลาด คุณภาพของสินค้า และการดูแลเรื่องการใช้จ่ายให้ดี เพื่อให้สามารถแข่งขันได้ ขณะที่ธุรกิจธนาคารพาณิชย์ ยังจะต้องช่วยกันผลักดันต่อไป นิ่งเฉยไม่ได้